**Szám:** 1-5/2021. 1. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. április 8-ra tervezett döntéséhez**

**Tárgy:** Döntés az Emberi Erőforrások Minisztériuma részéről kiírt EMT-TE-21 pályázat benyújtásáról és a szükséges önerő biztosításáról

**Tisztelt Képviselő-testület!**

Az EMMI Emberi Erőforrások Minisztériuma (a továbbiakban: Támogató) pályázati kiírást tett közzé „ELŐADÓ-MŰVÉSZETI SZERVEZETEK TÖBBLETTÁMOGATÁSA, 2021. évi tematikus egyedi támogatási rendszer” tárgyban.

**1. A támogatási kategóriák főbb adatai:**

1.1. A támogatási kategóriák főbb adatai Benyújtható egyedi kérelmek száma:

Egy szervezet maximum 5 tematikus egyedi kérelmet nyújthat be. Egy támogatási kategórián belül kizárólag egy egyedi támogatási kérelem nyújtható be.

Benyújtási időszak:

kezdő időpont: 2021. március 9.

**záró időpont: 2021. április 8. 23:59 óra**

**A támogatás nyújtója (támogató):** Emberi Erőforrások Minisztériuma (EMMI)

**Egyedi támogatási kérelem befogadója:** Emberi Erőforrás Támogatáskezelő (EMET)

**Az egyedi támogatási kérelem bejelentésének feltételei:**

Az igénylő

a) előadó-művészeti vagy előadó-művészethez kapcsolódó tevékenységet folytató szervezet, önkormányzat, szakmai érdekképviselet, illetve olyan ernyőszervezet, amely az adott előadó-művészeti ágazat regionális vagy országos képviseletét látja el

b) Az alábbi TEÁOR számok valamelyike szerepel a tevékenységi körei között az egyedi kérelem benyújtásakor:

900 Alkotó-, művészeti-, szórakoztató tevékenység

1. 9001 előadó-művészet

2. 9002 előadó-művészetet kiegészítő tevékenység

3. 9003 alkotóművészet

**4. 9004 művészeti létesítmények működtetése**

941 vállalkozói, szakmai érdekképviselet

5. 9411 vállalkozói, munkaadói érdekképviselet

6. 9412 szakmai érdekképviselet

942 szakszervezeti tevékenység

7. 9420 szakszervezeti tevékenység

949 egyéb közösségi, társadalmi tevékenység

8. 9491 egyházi tevékenység

**9. 9499 mns egyéb közösségi, társadalmi tevékenység**

c) rendelkezik érvényes regisztrációval az Elektronikus Pályázatkezelési és Együttműködési Rendszerben (EPER)

**A többlettámogatás célja:**

A modell célja, hogy a magyar előadó-művészeti szféra számára megteremtse a független, innovatív, sokszínű, minőségi és pozitív alkotói körülményeket. A rendszer feladatának tekinti, hogy figyelembe vegye a gyermekek és fiatalok kulturális kincsekhez történő hozzájuttatásért, a kultúra iránt egyelőre kevésbé vagy egyáltalán nem érdeklődők figyelme felkeltéséért és a kisebbségi létben élőkre különösen érzékeny előadó-művészeti alkotó munka támogatását.

**Támogatási kategóriák:**

**1. Kistelepülési művelődési házak infrastrukturális fejlesztésének támogatása**

**2. Kistelepülési művelődési házak kulturális programjainak támogatása**

**3. Amatőr kórusok és a magyar kóruskultúra támogatása**

4. Roma kulturális közösségek aktivizálása program

5. Amatőr bábjátékos csoportok támogatása

**6. Tér-Zene program**

7. Középiskolás korosztálynak szóló tantermi előadások támogatása

**8. Egyetemes táncművészet támogatása**

9. Nemzeti Alaptantervvel kapcsolatos örökérvényű darabok létrehozásának támogatása

A fenti támogatási kategóriák egyeztetése az Intézmény vezetőjével megtörtént és az igényelhető támogatási összegekre figyelemmel az 1-3., 6. és 8. pontban nevesített célok esetében célszerű támogatási igény benyújtása.

A többlettámogatás feltétele egyedi támogatási kérelem benyújtása a tematikus egyedi támogatási rendszerben, az EMET honlapján (www.emet.gov.hu) lévő Elektronikus Pályázatkezelési és Együttműködési Rendszeren (EPER) keresztül.

**Az egyedi támogatási kérelem igénybejelentő adatlap benyújtásának határideje:**

**2021. április 8.**

**Az elbírálás szempontjai:**

• a szakmai program minősége, művészeti színvonala és megvalósításának realitása,

• a költségvetés realitása,

• a program várható társadalmi hasznossága,

• a produkció alkotói és előadói sikerrel szerepeltek hazai és külföldi fesztiválon, versenyen vagy már részt vettek egyéb megmérettetésen,

• a nemzeti kultúrpolitikai célok megvalósítása előnyt jelent.

**Az elnyerhető támogatás**

• Egy igénylő szervezet maximum 5 tematikus egyedi kérelmet nyújthat be az alábbi feltétel figyelembe vétele mellett:

Az adott támogatási kategóriába a 2021. évben benyújtott egyedi kérelme csak akkor kerül elbírálásra, ha az Előadó-művészeti szervezetek többlettámogatása program keretében az ugyanebben a támogatási kategóriában támogatott 2019. és 2020. évi egyedi támogatására az elszámolást benyújtotta.

• Az igénylő szervezet egy támogatási kategórián belül kizárólag egy egyedi támogatási kérelmet nyújthat be. A megítélt támogatás intenzitása legfeljebb 100% lehet.

• A támogatás igényléséhez saját forrás igazolása nem szükséges.

**A támogatás formája:** vissza nem térítendő támogatás

**Nem nyújthat be egyedi támogatási kérelmet:**

• természetes személy;

• külföldi fenntartású vagy tulajdonú előadó-művészeti szervezet;

• központi költségvetési szerv

• az egyedi támogatási kérelem bejelentésének feltételeiként rögzített kritériumoknak nem felel meg,

• az a szervezet, amely a Pest Megyei Kormányhivatal Oktatási és Kulturális Osztálya által vezetett hatósági nyilvántartásban az egyedi támogatási igény benyújtása napján szerepel előadó-művészeti szervezetként.

**A megvalósítás időszaka (projekt kezdete és vége):**

**2021. július 1. – 2022. június 30**

A felhasználás (a megvalósult tevékenységéhez kapcsolódó, a támogatás terhére elszámolható költségek teljesítésének) időszaka: 2021. július 1. – 2022. június 30

**Szakmai beszámoló és a pénzügyi elszámolás teljesítésének határideje:**

A támogatás felhasználásáról szóló záró szakmai beszámoló és pénzügyi elszámolás kedvezményezett általi benyújtásának határideje:

**2022. szeptember 18.**

**Az egyes támogatási kategóriák tartalma, amelyek esetében célszerű pályázatot benyújtani:**

1. ***Kistelepülési művelődési házak infrastrukturális fejlesztésének támogatása***

A támogatás célja a kistelepülési művelődési házak infrastrukturális fejlesztése, technikai berendezéseinek újítása, valamint az épület karbantartása. Támogatási kérelmet nyújthatnak be az **5.000 – 10.000 lakosú kistelepüléseken működő művelődési házak**, melyek rendelkeznek a kitöltési segédletben felsorolt TEÁOR számok valamelyikével.

A kérelemhez kapcsolódó költségtervbe költségek/kiadások csak „B10” Egyéb dologi kiadások és „C” felhalmozási kiadások költségsorokra tervezhetőek.

*Pénzügyi keret: 600 millió forint*

*Igényelhető támogatás: max. 15 millió forint*

1. ***Kistelepülési művelődési házak kulturális programjainak támogatása***

Társadalmi felelősségünknek tekintjük a vidéki művelődési házak színvonalas tartalommal történő megtöltését. A művészeti alapellátás-stratégiával összhangban a támogatás célja a kistelepülések kulturális és közösségi életének fellendítése, az alternatív és független színházi társulatok előadásainak befogadása, előadó-művészeti projektek megvalósítása. Támogatási kérelmet nyújthatnak be az **5.000 – 10.000 lakosú kistelepüléseken működő művelődési házak**, melyek rendelkeznek a kitöltési segédletben felsorolt TEÁOR számok valamelyikével.

*Pénzügyi keret: 600 millió forint*

*Igényelhető támogatás: max. 8 millió forint*

1. **Amatőr kórusok és a magyar kóruskultúra támogatása**

Zeneoktatásunk meghatározó pillére máig a Kodály-módszer, melynek köszönhetően jött létre és terjedt el országszerte a nagy népszerűséget élvező, sokszor “apáról fiúra szálló” amatőr kórusmozgalom. A támogatás elsődleges célja, hogy a minőséget képviselő országos amatőr kórusmozgalom erősödjön, s hogy az együttesek megmutathassák értékeiket hazai és külföldi koncertek keretében, népszerűsítve ezzel az éneklés felbecsülhetetlen értékű közösségépítő erejét.

*Pénzügyi keret: 100 millió forint*

*Igényelhető támogatás: max. 5 millió forint*

**6. Tér-Zene program**

A támogatási kategória célja, hogy a városok, községek nyitott és zárt tereit élő klasszikus zenével rendszeresen megtöltse, amely olykor nem várt élményhez juttatja az arra sétálókat. Jelen kategóriába **csak** azon **önkormányzatok adhatnak be támogatási kérelmet**, melyek rendelkeznek a kitöltési segédletben felsorolt TEÁOR számok valamelyikével. A támogatási kérelmet benyújtók vállalják, hogy 30 alkalommal biztosítják a Tér-Zene programot a településeken. A program megvalósításába be kell vonni a Filharmónia Magyarország Koncert és Fesztiválszervező Nonprofit Korlátolt Felelősségű Társaságot, mint szakmai partnert. A nyertes önkormányzatoknak adatközlési kötelezettsége van a Filharmónia Magyarország Koncert és Fesztiválszervező Nonprofit Korlátolt Felelősségű Társaság felé annak érdekében, hogy a Tér-Zene programok bekerüljenek egy országos, mindenki számára elérhető online adatbázisba.

*Pénzügyi keret: 900 millió forint*

*Igényelhető támogatás: 7.5 millió forint/30 alkalom*

*Kötelezően csatolandó dokumentum: együttműködési megállapodás a Filharmónia Magyarország Koncert és Fesztiválszervező Nonprofit Korlátolt Felelősségű Társasággal*

**8. Egyetemes táncművészet támogatása**

A 21. századi igények következtében a táncművészetben izgalmas lehetőségek rejlenek, ezért jelen kategória célja olyan táncszervezetek támogatása, melyek a hagyományokat megőrizve képesek innovatív elemeket és módszereket behozni előadásaikba és az utánpótlás kinevelésébe, a klasszikus balettől, a néptáncon át egészen a standard-latin táncokig. A támogatás felhasználható működésre és/vagy új produkciók létrehozására.

*Pénzügyi keret: 100 millió forint*

*Igényelhető támogatás: max. 5 millió forint*

A pályázati kiírás feltételei szerint fenti támogatási kategóriákban tudunk és indokolt pályázatot benyújtani, figyelemmel azon tényre, hogy az elmúlt években nem volt lehetőség városunknak a kulturális területen komplex pályázat benyújtására.

Meggyőződésem, hogy a fejlesztési pályázat benyújtását mindenképpen meg kell próbálni, hiszen az városi művelődési ház fűtésének korszerűsítése időszerű. Az „***1. Kistelepülési művelődési házak infrastrukturális fejlesztésének támogatása***” kategória keretében az Intézmény fűtési rendszerének korszerűsítésére és kazánházának felújítására tervez az Intézmény pályázatot benyújtani, melyhez a P-Energy Tervező és Kivitelező Kft-től kért előzetes árajánlatot. Az árajánlat 14.990.000,- Ft + Áfa összegű, mely az ÁFA mértékével meghaladja a kategóriában igényelhető maximális támogatási összeget. Az Intézmény fűtési rendszere és kazánjai elavultak, ezért a pályázat eredményessége esetén a 2022. évi költségvetés terhére az Intézmény költségvetésében indokolt a szükséges önrész fedezetének biztosítása.

**Határozati javaslat:**

Zalaszentgrót Város Önkormányzata Képviselő-testületének feladat- és hatáskörében eljárva a Polgármester – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel – úgy dönt, hogy az Emberi Erőforrások Minisztériuma által közzétett, **EMT-TE-21 kódszámú**, Előadó-művészeti szervezetek többlettámogatása, 2021. évi tematikus egyedi támogatási rendszer keretében Zalaszentgrót Város Önkormányzata és a Városi Könyvtár és Művelődési-Felnőttképzési Központ pályázatot nyújt be.

A Képviselő-testület a ***1. Kistelepülési művelődési házak infrastrukturális fejlesztésének támogatása***” kategória esetén a pályázat megvalósításához szükséges önerőként **bruttó 4.037.300,- Ft**-ot biztosít a Városi Könyvtár és Művelődési-Felnőttképzési Központ 2022. évi költségvetése terhére.

Baracskai József polgármester és Varga István intézményvezető a pályázat benyújtásához és annak eredményessége esetén azok megvalósításához a szükséges intézkedéseket megteszi.

**Határidő:** 2022. július 31.

**Felelős:** Baracskai József polgármester

**Zalaszentgrót**, 2021. április 8.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző